Rauð viðvörun er í gildi fyrir Norðurland vestra og Strandir . Mynd / Veðurstofa Ísland „ Það þýðir ekkert annað en gera það sem maður þarf að gera og sem minnst meira en það , “ segir Guðlaugur Agnar Ágústsson , bóndi á Steinstúni í Norðurfirði á Ströndum , þar sem spáð hefur verið hvað verstu veðri í dag í því óviðri sem nú gengur yfir landið . Þegar Vísir náði tali af Guðlaugi var hann nýkominn úr fjárhúsinu að vitja kindanna sem þar dvelja . Aðspurður um veðrið segir hann það í raun ekki vera svo slæmt í augnablikinu . „ Mér finnst það ekkert rosalega slæmt en það getur alltaf átt eftir að versna . Ég er inn í Norðurfiðri og ekkert nema fjöll í kringum mig . Það er rosalega misvindasamt úr flestum áttum , “ segir Guðlaugur . Rauð viðvörun er í gildi fyrir Strandir og miðað við spá Veðurstofu Íslands er reiknað með að veður fari versnandi nú síðdegis fram til miðnættis , eitthvað sem Guðlaugur reiknar fastlega með að gerist . „ Þetta getur dottið í að verða alveg snarbrjálað hérna seinnipartinn , “ segir hann . Guðlaugur Ágústsson , bóndi og hreppsnefndarmaður í Steinstúni . Stöð 2 / Egill Aðalsteinsson . Undirbúningur fyrir veðrið fólst í því að binda niður lauslega hluti og bátinn í höfninni . Heyra má á Guðlaugi að hann er ekki spenntur fyrir veðrinu en að hann muni mæta því af æðruleysi . Það þýði ekki mikið að vera eitthvað taugaóstyrkur . „ Það er það eina ef að eitthvað kemur fyrir þá erum við svo fá hérna . Það eru ekki nema tólf manneskjur í sveitinni akkúrat núna . Ef að eitthvað kemur fyrir þá erum við rosalega fá til að gera eitthvað en við eigum góða nágranna á Hólmavík , “ segir Guðlaugur . Hann reiknar með að flestir í sveitinni séu vel undirbúnir fyrir óveðrið látið það kræla á sér , vopnaðir vararafstöðvum og fleira verði rafmagnslaust . Annars þýði lítið að ætla að reyna að berjast eitthvað við veðrið fari allt á versta veg . „ Þegar veðri slotar þá er kannski fyrst hægt að gera ef þessir húskofar fara að þyrlast um . Þá er eins gott að koma sér bara í skjól . Það er bara svoleiðis . “ Eftir bjartan morgunn á Ólafsfirði er farið að hvessa allhressilega með mikilli ofankomu .